ประกาศกระทรวงทรัพยากรธรรมชาติและสิ่งแวดล้อม เรื่อง การจัดตั้งคณะกรรมการเปรียบเทียบ และหลักเกณฑ์และวิธีการพิจารณาของคณะกรรมการเปรียบเทียบ พ.ศ. 2558

ประกาศกระทรวงทรัพยากรธรรมชาติและสิ่งแวดล้อม
ประกาศกระทรวงทรัพยากรธรรมชาติและสิ่งแวดล้อม
เรื่อง
การจัดตั้งคณะกรรมการเปรียบเทียบ และหลักเกณฑ์และวิธีการพิจารณา
ของคณะกรรมการเปรียบเทียบ
พ.ศ. ๒๕๕๘[๑]
 

อาศัยอำนาจตามความในมาตรา ๑๗ วรรคสอง แห่งพระราชบัญญัติงาช้าง พ.ศ.
๒๕๕๘ รัฐมนตรีว่าการกระทรวงทรัพยากรธรรมชาติและสิ่งแวดล้อม ออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศกระทรวงทรัพยากรธรรมชาติและสิ่งแวดล้อม เรื่อง
การจัดตั้งคณะกรรมการเปรียบเทียบ
และหลักเกณฑ์และวิธีการพิจารณาของคณะกรรมการเปรียบเทียบ พ.ศ. ๒๕๕๘

ข้อ ๒ ให้มีคณะกรรมการเปรียบเทียบในเขตกรุงเทพมหานคร
๑ คณะ และในส่วนภูมิภาคอีกจังหวัดละ ๑ คณะ

ข้อ ๓ หลักเกณฑ์ในการเปรียบเทียบ
(๑) กรณีเป็นความผิดฐานฝ่าฝืนมาตรา ๖ วรรคหนึ่ง
ให้เปรียบเทียบปรับในอัตรากึ่งหนึ่งของราคาประเมินในตลาดของงาช้างนั้น
แต่ต้องไม่ต่ำกว่าหนึ่งพันบาท
(๒) กรณีเป็นความผิดฐานฝ่าฝืนมาตรา ๖ วรรคห้า
ให้เปรียบเทียบปรับในอัตราหนึ่งเท่าของราคาประเมินในตลาดของงาช้างนั้น
แต่ต้องไม่ต่ำกว่าสองพันบาท
(๓) กรณีเป็นความผิดฐานฝ่าฝืนมาตรา ๗ วรรคหนึ่ง
ให้เปรียบเทียบปรับในอัตราหนึ่งในสิบของราคาประเมินในตลาดของงาช้างนั้น
แต่ต้องไม่ต่ำกว่าห้าร้อยบาท
(๔) กรณีเป็นความผิดฐานฝ่าฝืนมาตรา ๑๐ ของผู้ครอบครองงาช้าง
ให้เปรียบเทียบปรับไม่เกินหนึ่งหมื่นบาท โดยให้พิจารณาจากเจตนาและความเสียหาย
(๕) กรณีเป็นความผิดฐานฝ่าฝืนมาตรา ๑๐ ของผู้ค้างาช้าง
ให้เปรียบเทียบปรับตั้งแต่ห้าพันบาทถึงห้าหมื่นบาท โดยให้พิจารณาจากเจตนาและความเสียหาย

ข้อ ๔ ในเขตกรุงเทพมหานคร
ให้กลุ่มงานคดี กองนิติการ กรมอุทยานแห่งชาติ สัตว์ป่า และพันธุ์พืช
เป็นหน่วยงานฝ่ายเลขานุการคณะกรรมการเปรียบเทียบในเขตกรุงเทพมหานคร
ในท้องที่จังหวัดอื่น ๆ ให้กลุ่มงานกฎหมาย
สำนักบริหารพื้นที่อนุรักษ์แห่งท้องที่ กรมอุทยานแห่งชาติ สัตว์ป่า และพันธุ์พืช
เป็นหน่วยงานฝ่ายเลขานุการคณะกรรมการเปรียบเทียบ
ในท้องที่จังหวัดที่อยู่ในความรับผิดชอบของสำนักบริหารพื้นที่อนุรักษ์แห่งท้องที่นั้น
ให้ฝ่ายเลขานุการมีหน้าที่ในการรับเรื่องราวจากพนักงานสอบสวนหรือพนักงานเจ้าหน้าที่
และจัดส่งเรื่องราวให้คณะกรรมการเปรียบเทียบ ติดตาม และแจ้งผลการพิจารณาดำเนินการของคณะกรรมการเปรียบเทียบแก่พนักงานสอบสวนหรือพนักงานเจ้าหน้าที่ผู้เกี่ยวข้องเพื่อพิจารณาดำเนินการตามที่กฎหมายกำหนดต่อไป

ข้อ ๕ เมื่อได้รับชำระค่าปรับตามที่คณะกรรมการเปรียบเทียบแล้ว
ให้เจ้าหน้าที่ผู้รับผิดชอบดำเนินการออกใบเสร็จรับเงินของทางราชการให้กับผู้ต้องหาเพื่อเก็บไว้เป็นหลักฐานต่อไป


ประกาศ
ณ วันที่ ๒๙ มกราคม พ.ศ. ๒๕๕๘
พลเอก
ดาว์พงษ์ รัตนสุวรรณ
รัฐมนตรีว่าการกระทรวงทรัพยากรธรรมชาติและสิ่งแวดล้อม








ปริยานุช/ผู้จัดทำ
๑๐ กุมภาพันธ์
๒๕๕๘

กฤษดายุทธ/ผู้ตรวจ
๑๐ กุมภาพันธ์
๒๕๕๘

















[๑] ราชกิจจานุเบกษา
เล่ม ๑๓๒/ตอนพิเศษ ๓๐ ง/หน้า ๙/๕ กุมภาพันธ์ ๒๕๕๘